  vk.com (Владимир Соловьев) Майя Бывальцева 24-тӥ южтолэзе Ижкарын Россиысь калыкъёслэн лулчеберет кылёсбурзылы сӥзем арез усьтӥзы. Культура удысын ужасьлэн нуналэз азьын Калык творчествоя элькун юртэ быдэс Удмуртиысь устоосыз коллективъёс люкаськылӥзы. Со сярысь улосвылысь лулчеберетъя министр Владимир Соловьёв «ВКонтакте» мерлыко вотсэысь бамаз ивортӥз. « Учкисьёсмы, лыдӟисьёсмы, дорамы ветлӥсьёс лулчеберетлэн миссиез шоры туннэ мукет сямен учко. Зэм ик, кырӟантэк, эктонъёстэк, кылбуръёстэк, книгаостэк улон секытгес йӧтэ. Удмуртилэн тӧроез, кивалтэтлэн тӧроез дурбасьтэмен ми удыслы юрттон понна куинь арскын 2 миллиард манет котыр басьтӥм. Азямы пуктэм ужпумъёсты асьмеос одно быдэстом – асьмелэн вань ужасьёсмы, вань луонлыкъёсмы » Владимир Соловьёв, Удмуртиысь лулчеберетъя министр Министр удысысь ветеранъёслы тау карон кылъёс вераз но соослэн тыршеменызы Удмуртилэн лулчебретэз элькунлэн палэназ но тодмо луэ шуыса пусйиз. Удмуртиысь кивалтэтлэн тӧроез Ярослав Семёнов лулчеберет удысысь устоосызлы ужасьёслы данъетъёс сётӥз. « Ас уженыды тӥ вакытъёсты но выжыосты герӟаськоды, утиськоды стооссэ йылолъёсты, кудъёсыныз элькунмы сокем узыр. Удмуртиын кульутра удысын 11 сюрслэсь трос адями ужа. Тӥляд сюлмо, сэзь, ас ужзэс тодӥсь адямиослэсь бадӟым командады. Милям валтӥсь ужпуммы – тӥлед ужаны туала условиос кылдытон » Ярослав Семёнов, Удмуртиысь иквалтэтлэн тӧроез Озьы ик ужрадын Россиысь калыкъёслэн лулчеберетсыя «Даур гур. Перезагрузка» улосвыл фестиваль-вожвылъяськонлы кутскон сётӥзы. Удмуртиын со Россиысь калыкъёслэн лулчеберет кылёсбурзылы сӥзем арлэн валтӥсь ужрадэз луоз. «Даур гур» 2012-тӥ арын удмурт лулчеберетъя фестиваль сямен кутскиз но кык арлы одӥг пол радъяське. Таяз арын ужрадэ элькунын улӥсь вань калыкъёсты пыриськыны ӧтё. Тодэ вайытом, 2020-тӥ арын «Даур гур» фестиваль-вожвылъяськонлэсь Гран-призэ Дэри ёрос басьтӥз. Тегъёс: Удмуртия Лулчеберет йӧскалыклулчеберет Ижкар йӧслыкъёс  